**סיוע משפטי בביטול עסקאות שעשה קטין ברשת האינטרנט באמצעות כרטיס אשראי של הוריו ללא ידיעתם והשבת סכום חיובים של עשרות אלפי ש"ח**

**רקע עובדתי:**

הפונים, הורים לקטין מתחת לגיל 13, המצויים במצוקה כלכלית, גילו יום בהיר אחד, לתדהמתם, כי צברו בכרטיס אשראי של אם המשפחה. חיובים בסכום מצטבר של 62,000 ₪ במשך כחמישה חודשים. ההורים הופתעו לגלות זאת בהתחשב בכך, שמדובר היה בכרטיס חבר מועדון המשמש גם ככרטיס אשראי לכל דבר ועניין ושבו ההורים לא עשו שימוש במשך חודשים רבים באשר זה שימש אותם בעבר לביצוע רכישות ספורות בסכומים קטנים יחסית בעת שרכשו מוצרים ברשת קמעונאית אשר הנפיקה עבורם בשעתו את הכרטיס האמור.

לאחר בירור שערכו, התברר לפונים, כי ללא ידיעתם, בנם הקטין עשה במשך כחמישה חודשים שימוש אינטנסיבי ויום יומי בכרטיס אשראי זה, לצורך תשלום עבור משחקי מחשב שונים בארץ ובחו"ל באמצעות רשת האינטרנט כשסך החיובים בגין כך הסתכם כאמור ב- 62,000 ש"ח.

בצר להם, הפונים פנו אלינו בבקשה, כי נסייע להם לבטל את החיובים בהתחשב בנסיבות העניין ובהעדר אפשרות כלכלית לממן שירותיו של עו"ד שיטפל בכך.

**טיפול הקליניקה:**

הפונים פנו לסטודנט של הקליניקה בתחנת שי"ל ביהוד. לבקשת הפונים, פנינו באופן מיידי, הן טלפונית והן במכתב אל חברת כרטיסי האשראי, בבקשה להשיב לפונים את עשרות אלפי הש"ח בהתחשב בנסיבות הנ"ל תוך הפנייה להוראות סעיף 6א' לחוק הכשרות המשפטית והאפוטרופסות הקובעות, כי עסקאות שעשה קטין בכרטיס אשראי אין להן כל תוקף כל עוד אלו לא נעשו בהסכמת הוריו. עוד העמדנו את חברת כרטיסי האשראי על כך, שהיא לא מילאה אחר חובתה להתריע בפני הפונים על השינוי הדרמטי בדפוס הפעילות בכרטיס האשראי, שבמשך חודשים רבים לא נעשה בו כל שימוש ולפתע נעשו בו פעולות שונות בארץ ובחו"ל באמצעות אתרים שונים ברשת האינטרנט בסכומים של עשרות אלפי ש"ח, וזאת בשעה שאותה חברת כרטיסי אשראי התהדרה בפרסומיה בפני הציבור (לרבות באתר האינטרנט שלה) על אמצעי הניטור המתקדמים שלה באמצעותם היא יכולה לנטר שימוש לרעה בכרטיס האשראי.

הפונים נדרשו על-ידי חברת כרטיס האשראי למסור באמצעותנו הצהרה חתומה על-ידם, כי עסקאות אלו לא נעשו על-ידם או בידיעתם כתנאי לבחינת פנייתנו להשיב לפונים את כספם.

לאחר שההצהרה נמסרה כנדרש, ניאותה חברת כרטיסי האשראי להשיב לפונים סך של 54,000 ₪ מתוך הסך של 62,000 ₪ בו הם חויבו (כ- 87% מסכום החיובים שנעשו על-ידי הקטין), וזאת בתוך כשבועיים בלבד מעת שהפונים פנו אלינו בעניין זה ומבלי שהפונים נדרשו לנהל בקשר לכך הליך משפטי יקר וממושך שאת אחריתו מי ישורנו.